ไอมิวสิคร่วมสมรภูมิ ตลาดเพลงหมื่นล้าน
โพสต์ทูเดย์ &#8212; ไอมิวสิคท้าชิงตลาดเพลงมูลค่าหมื่นล้าน ชูกลยุทธ์ &#8220;โฟร์ สมาร์ต คอนเวอร์เจนซ์&#8221; กวาด 60 ล้านปีหน้า
22 ก.ย. 2552

โพสต์ทูเดย์ — ไอมิวสิคท้าชิงตลาดเพลงมูลค่าหมื่นล้าน ชูกลยุทธ์ “โฟร์ สมาร์ต คอนเวอร์เจนซ์” กวาด 60 ล้านปีหน้า 
นายภวดล เกลียวอรรคเดช ประธานเจ้าหน้าที่บริหาร บริษัท ไอมิวสิค เปิดเผยว่า ปัจจุบันตลาดเพลงในประเทศไทยมีมูลค่า 1 หมื่นล้านบาท ขยายตัว 10-15% ซึ่งการเติบโตหลักมาจากดิจิตอลคอนเทนต์ที่คิดเป็นสัดส่วนถึง 55% จากตลาดรวม โดยมีแกรมมี่ครองส่วนแบ่งตลาด 59% ตามด้วยอาร์เอส 26% และค่ายอื่นๆ อีก 15%
“ปัจจุบันธุรกิจเพลงเข้าสู่ยุคดิจิตอลเต็มรูปแบบ จึงเป็นโอกาสที่จะขยายเข้าสู่ธุรกิจเพลง โดยเน้นจุดยืนหลักที่นวัตกรรมใหม่ ที่มุ่งตอบสนองทุกไลฟ์สไตล์ของผู้บริโภค” นายภวดล กล่าว
สำหรับนวัตกรรมใหม่ของค่ายไอมิวสิคคือ การพัฒนาสินค้าในรูปโฟร์ สมาร์ต คอนเวอร์เจนซ์ (4 Smart Convergence หรือ Allinone CD) ที่รวบรวมออดิไฟล์และข้อมูลต่างๆ อาทิ เอ็มพี3 ฟูลซอง ทรูโทน มิวสิกวิดีโอ และวอลเปเปอร์ ที่สามารถนำไปใช้ได้กับเครื่องเล่นซีดี/ดีวีดี เครื่องเสียงติดรถยนต์ คอมพิวเตอร์ โทรศัพท์มือถือ และเครื่องเล่นเอ็มพี3 จำหน่ายในราคา 99 บาทต่อแผ่น
ปัจจุบันมีผู้บริโภคที่มีอุปกรณ์ในรูปแบบต่างๆ ที่จะเข้าถึงเพลงได้ 50 ล้านคน ซึ่งบริษัทขอมีส่วนแบ่งตลาดเพียง 2% หรือมีรายได้ 60 ล้านบาทในปี 2553 และภายใน 5 ปีมีแผนเข้าเป็นบริษัทจดทะเบียนในตลาดหลักทรัพย์ โดยคาดมีรายได้อย่างน้อย 100 ล้านบาท เพื่อขยายเข้าสู่ธุรกิจบันเทิงแบบครบวงจร
นอกจากนี้ ยังชูระบบการแบ่งรายได้แบบยุติธรรม โดยให้ศิลปินและนักแต่งเพลงตรวจผลประโยชน์ที่จะได้รับจากการดาวน์โหลดได้ทันที ผ่านเว็บไซต์ www.iMusic.co.th